b'\n_START_ARTICLE_\nIvan Pali\xc5\xbena\n_START_PARAGRAPH_\nIvan Pali\xc5\xbena (lat. Joannes de Palisna) (?, - Vrana, 23. o\xc5\xbeujka 1391. ili 26. travnja 1392.), bio je hrvatski ban, vitez, ivanovac i prior vranski.\n_START_SECTION_\n\xc5\xbdivotopis\n_START_PARAGRAPH_\nPo dosad poznatim podacima otac mu se tako\xc4\x91er zvao Ivan a bra\xc4\x87a Petar, Toma i Nikola. Imenovan je vranskim priorom 1372. godine a novi desetogodi\xc5\xa1nji mandat dobio je 12. o\xc5\xbeujka 1382. godine._NEWLINE_Godine 1383. bio je na \xc4\x8delu protudvorskog pokreta protiv hrvatsko-ugarske kraljice Marije An\xc5\xbeuvinke (1382.-1385.) i njene majke regentice Elizabete, zajedno sa svojom ne\xc4\x87acima Ivanom Horvatom, Ladislavom Horvatom i zagreba\xc4\x8dkim biskupom Pavlom Horvatom. Uskoro po podizanju bune kraljica Marija i njena majka Elizabeta uputile su se u Hrvatsku te u listopadu osvojile utvrdu Vranu iz koje je Pali\xc5\xbena pobjegao na dvor bosanskog kralja Tvrtka I._NEWLINE_Godine 1385. Pali\xc5\xbena je podr\xc5\xbeao Karla II. Dra\xc4\x8dkog u borbi za ugarsko-hrvatsku krunu, zbog \xc4\x8dega je imenovan banom, a pobunu nastavlja i nakon kraljeve smrti te je sudjelovao u ubojstvu kralji\xc4\x8dinog pristalice Nikole I. Gorjanskog u bitci kod Gorjana 1386. godine. Nakon bitke kraljice su bile zato\xc4\x8dene u tvr\xc4\x91avi u Novigradu (Zadarska \xc5\xbeupanija). U zato\xc4\x8deni\xc5\xa1tvu je kraljica Elizabeta izgubila \xc5\xbeivot, dok je kraljicu Mariju uspio spasiti njen zaru\xc4\x8dnik \xc5\xbdigmund Luksembur\xc5\xa1ki. Marija je kasnije iskazala kako je Pali\xc5\xbena svojeru\xc4\x8dno udavio kraljicu Elizabetu. Nakon smrti regentkinje Pali\xc5\xbena je postao banom Dalmacije, Hrvatske i Slavonije te preuzeo upravu nad Dalmacijom i Hrvatskom._NEWLINE_Godine 1387. napadaju ga saveznici kralja \xc5\xbdigmunda, knez Ivan V. Frankapan i knezovi Kurjakovi\xc4\x87i te mu otimaju ve\xc4\x87inu Hrvatske, nakon \xc4\x8dega Pali\xc5\xbeni ostaju samo utvrde Klis i Vrana. Po\xc4\x8detkom sljede\xc4\x87e godine bosanski kralj Tvrtko I. imenovao je Ivana Pali\xc5\xbenu svojim namjesnikom u Hrvatskoj i Dalmaciji. Uspio je obraniti Vranu i Nin od kraljeva napada, a predali su mu se Split, \xc5\xa0ibenik i Trogir._NEWLINE_Po S. Antoljaku bija\xc5\xa1e upravo Ivan Pali\xc5\xbena taj, koji je predvodio hrvatsku vojsku (kri\xc5\xbeari) u sukobu protiv Turaka na Kosovom polju 1389. godine, dok je Ferdo \xc5\xa0i\xc5\xa1i\xc4\x87, koji se tim pitanjem bavio u svom djelu Vojvoda Hrvoje Vuk\xc4\x8di\xc4\x87 i njegovo doba (1350-1416.) pokazao da je Ivan koji se spominje u izvorima bio Pali\xc5\xbenin ne\xc4\x87ak, sin njegove sestre Ivan Horvat, i to pokrijepio \xc4\x8dinjenicom kako je u navedeno vrijeme Ivan Pali\xc5\xbena ratovao protiv prista\xc5\xa1a \xc5\xbdigmunda Luksembur\xc5\xa1kog.'